TV 2-reporter Kadafi Zaman er arrestert i Pakistan. Zaman ble arrestert fredag, mens han dekket demonstrasjoner nord i landet.

TV 2-reporter Kadafi Zaman ble arrestert i Pakistan ved 13-tiden fredag 13. juli.

Zaman ble arrestert da han dekket demonstrasjoner i Gujrat, nord i Pakistan, mellom Lahore og Islamabad, for TV 2.

Det har vært store demonstrasjoner i området i forkant av valget 25. juli.

Zaman er på ferie med familie i Pakistan, men har vært forberedt på å rapportere for TV 2 ved uro i området.

– Svært alvorlig

Før han ble arrestert rapporterte Zaman om at politiet gikk til massepågripelser av politikere som støtter tidligere statsminister Nawaz Sharif.

Han beskrev også arbeidsforholdene som svært krevende.

NYHETSREDAKTØR: Karianne Solbrække er nyhetsredaktør i TV 2. Foto: TV 2

– Kadafi er en av våre mest erfarne reportere, med langt erfaring fra risikoområder. Vi har ikke hatt mulighet til å snakke med ham direkte, og vet dermed for lite om situasjonen til å kunne si så mye mer akkurat nå. Det viktigste for oss er å få han ut av varetekt og i sikkerhet, sier Karianne Solbrække, nyhetsredaktør i TV 2, og legger til:

– TV 2 reagerer sterkt på at vår reporter er arrestert når han forsøker å gjøre jobben sin som journalist. Dette er svært alvorlig.

Ved 12-tiden fredag la Zaman ut flere videoer på Twitter, der han blant annet kritiserer måten politiet oppførte seg på under demonstrasjonen i Gurjat.

Lørdag kveld har Zaman fra cella formidlet hvordan pågripelsen foregikk:

– Jeg ble angrepet og slått med køller, sier Zaman.

Shocked to see behaviour of police in the elections in Pakistan. They are openly stopping and arresting politicians from Muslim League N. Fair and free elections? pic.twitter.com/6Jnb1n8JX6 — Kadafi Zaman (@TV2Kadafi) July 13, 2018

Vært i kontakt

Zamans familie har vært i kontakt med ham etter arrestasjonen, og de melder at det står bra til ham etter forholdene.

– Men vi vet foreløpig lite om arrestasjonen. Vi har kontakt med UD, som igjen har dialog med ambassaden. Vi er også i kontakt med Kadafis familie som både bor og er på ferie i landet nå. Det er nå mange som jobber hardt for å få Kadafi ut av arresten og i trygghet, det er vårt eneste fokus nå, sier Solbrække.

Det er fremdeles uklart hva som er grunnen til arrestasjonen, og hvor lenge Zaman må sitte fengslet.

TV 2 har løpende kontakt med Utenriksdepartementet, som har kontakt med ambassaden i Islamabad.

Zaman har jobbet i TV 2 siden 2006, før dette har han jobbet i både VG og Stavanger Aftenblad.